kardosdrur/scandi-wiki huggingface dataset:
Billy Bob Thornton

Billy Bob Thornton (født 4. august 1955) er en amerikansk skuespiller, musiker, instruktør, dramatiker og manuskriptforfatter. Han har været nomineret til en Oscar for bedste mandlige hovedrolle for Sling Blade (1996) og en Oscar for bedste mandlige birolle for A Simple Plan, og har vundet en Oscar for bedste filmatisering ligeledes for Sling Blade, som han også instruerede.

Privat har han været gift fem gange, sidste gang 2000-2003 med skuespilleren Angelina Jolie.

Filmografi 
 Sling Blade (1996), instruktør, manuskriptforfatter og skuespiller
 U Turn (1997), skuespiller
 A Simple Plan (1998), skuespiller
 Armageddon (1998), skuespiller
 The Thin Red Line (1998), skuespiller
 Primary Colors (1998), skuespiller
 Monster's Ball (1998), skuespiller
 Bandits (2001), skuespiller
 The Man Who Wasn't There (2001), skuespiller
 Bad Santa (2003), skuespiller
 Love Actually (2003), skuespiller
 Intolerable Cruelty (2003), skuespiller
 The Alamo (2004), skuespiller
 The Ice Harvest (2005), skuespiller
 School for Scoundrels (2006), skuespiller
 Mr. Woodcock (2007), skuespiller 
 Blood In Blood Out (1993), Lightning

Eksterne henvisninger 

 

Skuespillere fra Arkansas
Oscar-nominerede skuespillere
Lauritz Nørregaard

Lauritz Nørregaard (1745 – 13. februar 1804) var en dansk jurist.

Lauritz Nørregaard blev født i København. Hans fader, Peter Larsen (Koch eller Kock?), der antog navnet Nørregaard efter sin fødegård i Jylland, kom som bondekarl til København og ejede senere et bekendt ølhus i Pilestræde, hvor agtbare borgermænd samledes. Moderen hed Johanne Marie.

Nørregaard blev student fra Frederiksborg Skole 1760 og søgte allerede som student erhverv ved manuduktion til juridisk eksamen. 1772 blev han juridisk kandidat, og samme år blev han af det juridiske fakultet på Københavns Universitet foreslået til at aflægge prøve sammen med Jacob Edvard Colbjørnsen og Andreas Bang til et ledigt professorat, som blev besat med Colbjørnsen.

1775 udnævntes han til sekretær ved protokollerne i Højesteret, 1782 desuden til professor designatus i det juridiske fakultet, i hvilket han siden 1779 havde tjent som adjunkt, 1787 til generalauditør ved Søetaten og 1795 tillige til deputeret i Admiralitetskollegiet. 1803 fritoges han for at tage del i den juridiske eksamen, men virkede i øvrigt som medlem af det juridiske fakultet og Konsistorium til sin død. Fra 1784 var han (extraordinær) assessor i Højesteret.

Omtrent 1792 ægtede han Anna Henriette Hagenau. Han døde i København. 1801 havde han fået konferensråds rang.

1776 udgav Nørregaard Natur- og Folkerettens første Grunde og 1784 samme bog i omarbejdet skikkelse som Naturrettens første Grunde (oversat til svensk af Lars P. Wählin 1796). End videre har han udgivet Forelæsninger over den danske og norske Privatret: I. Indledning og Personernes Ret (1781), II. Om Tingenes umiddelbare Ret eller
Ret i Tingen (1785), III. Om Tingenes middelbare Ret eller Ret til Tingen (1787), IV. Om Kriminalretten (1788), V og VI. Om Processen eller Rettergangsmaaden med Tillæg og Rettelser til alle Delene (1790-97), VII. Realregister (1799).

Slutningen af fremstillingen af processen (fra § 1822) er på Nørregaards foranledning skrevet af cand. juris Viborg. Til Nørregaards forelæsninger har A.S. Ørsted skrevet et supplement i 3 bind (1804-12).

1782 udgav Nørregaard Henrik Stampes og Frederik Christian Sevels Svar paa Spørgsmaal til det juridiske Fakultet.

Nørregaard anerkendtes som en særdeles dygtig docent. Hans bøger var klart skrevet og flittige arbejder på forgængeres grundlag, men næppe mere. Hans forelæsninger afløstes snart af Frederik Theodor Hurtigkarls og Ørsteds arbejder.

Kilder 
 Holger Ehrencron-Müller, Forfatterlexikon omfattende Danmark, Norge og Island indtil 1814

Eksterne henvisninger 

 Forelæsninger over den Danske og Norske Private Ret findes digitalt på Google Books

Jurister fra Danmark
Ansatte ved Københavns Universitet
Faglitterære forfattere fra Danmark
Højesteretsdommere fra Danmark
Danskere i 1700-tallet
Danskere i 1800-tallet
Personer i Dansk Biografisk Leksikon
Auditører fra Danmark
Personer fra København
Dansksprogede forfattere fra Danmark
Konferensråder fra Danmark
Rektorer ved Københavns Universitet
Nord-Herøy

Nord-Herøy er den største ø i Herøy kommune i Nordland fylke i Norge. Arealet er 8,9 km².

Mod sydvest ligger Herøysundet med Herøysundet bro til Syd-Herøy. Mod sydøst ligger Alstenfjorden og øen Alsten i Alstahaug. Mod øst-nordøst ligger Hjartøya. Mod nord ligger Dønnessundet og Dønna. Mod nordvest ligger Hestøya, med vejforbindelse videre til Indre og Ytre Øksningan, Staulen, Seløy og Åkviksundet bro til Dønna.

Kommunecenteret Silvalen ligger ved Herøysundet.

Øer i Nordland
Fort Matanzas National Monument

Fort Matanzas National Monument blev oprettet i 1924. Stedet er som navnet siget et national monument, og det administreres af National Park Service.

Monumentet består af et spansk fort fra 1740 samt ca. 0,5 km² marskområde med saltvand og nogle småøer langs Matanzas River nær St. Augustine på Floridas nordkyst i det østlige USA. Fortet administreres sammen med Castillo de San Marcos National Monument og en række mindre steder i selve byen. Fortet bevogter Mantanzas Inlet (en lille kanal), som er den sydlige udmunding af Matanzas River. Denne indsejling fungerer som en "bagindgang" til St. Augustine.

Historie 
I 1740 benyttede Guvernør James Edward Ogglethorpe denne "bagdør" til at omgå byens hovedforsvarsværk, Castillo de San Marcos, da han fra kolonien Georgia angreb de spanske besiddelser i St. Augustine. Angrebet resulterede i en 39 dage lang belejring, inden englænderne blev slået tilbage og måtte forlade stedet med uforrettet sag. Angrebet fik imidlertid den spanske guvernør til at iværksætte opførelsen at et nyt fort ved indsejlingen til floden. Med straffefanger, slaver og soldater hentet på Cuba som arbejdskraft, blev fortet opført på en lille ø, Rattlesnake Island.

Fortet er bygget af coquina, en stenart bestående af muslingeskaller, der gennem tiden er blevet presset sammen til en hård masse. Det er 15 meter på hver led og har et 9 meter højt tårn. Da det er bygget i marskområde, er det funderet på pæle af fyrretræ. Fortet var bestykket med 5 kanoner, 4 sekspundige og en 18-pundig.

Fortet var normalt bemandet med en enkelt officer og fire infanterister og to kanonerer. I tilfælde af angreb kunne der stationeres yderligere tropper. Alle tropper på fort Mantanzas gjorde tjeneste på fortet som en rotationstjeneste fra deres egentlig posteringer i St. Augustine.

I kamp 
I 1742, da fortet netop var ved at være færdigbygget, kom Ogglethorpe endnu engang til stedet med 9 skibe. Kanonild fra fortet drev de mindre fartøjer bort, og de større krigsskibe forlod området uden at åbne ild. Denne episode er den eneste lejlighed, hvor fortet var i aktiv tjeneste. I 1763 underskrev Spanien Pariserfreden, og dermed afgav man Florida til England. I forbindelse med Pariseraftalen i 1783, kom området igen under spansk kontrol, men man gjorde ikke meget ud af at vedligeholde fortet.

Da USA overtog kontrollen over Florida i 1819 var fortet forfaldet til en tilstand, hvor det ikke længere var beboeligt. USA brugte aldrig fortet og det forfaldt til en ruin.

National Monument 
I 1916 begyndte man at restaurere fortet og i 1914 blev det tilkendt status af National Monument. I 1933 blev det overført fra Krigsministeriet til National Park Service. I 1966 blev fortet optaget på USA's National Register of Historic Places. I 2008 blev også stedets besøgscenter (Visitor Center) gjort til National Monument.

Det er kun muligt at besøge fortet på bådture fra St. Augustine.

Eksterne henvisninger 

 Fort Mantanzas officiel hjemmeside fra NPS  

Beskyttede områder i USA
Floridas historie
Historiske steder i USA
Mia Farrow

Mia Farrow (født Maria de Lourdes Villiers-Farrow; 9. februar 1945) er en amerikansk skuespiller, sanger og tidligere model. Hun været nomineret til en Golden Globe Award otte gange og en BAFTA Award tre gange. Hun har bl.a. spillet med i film som Rosemary's Baby af Roman Polanski og 1974-filmatiseringen af Den store Gatsby.

Mia Farrow har bl.a. været gift med sangeren Frank Sinatra, og har senere haft et forhold til filminstruktøren Woody Allen. Farrow har spillet med i tretten af Woody Allens film, bl.a. Broadway Danny Rose, Den røde rose fra Cairo og Crimes and Misdemeanors.

Filmografi i udvalg 
 Rosemary's Baby (1968)
 Den store Gatsby (1974)
 A Midsummer Night's Sex Comedy (1982)
 Zelig (1983)
 Broadway Danny Rose (1984)
 Den røde rose fra Cairo (1985)
 Hannah and Her Sisters (1986)
 Radio Days (1987)
 September (1987)
 Another Woman (1988)
 New York Stories (1989)
 Crimes and Misdemeanors (1989)
 Alice (1990)
 Shadows and Fog (1992)
 Husbands and Wives (1992)

Eksterne henvisninger 

 

Skuespillere fra Californien
Amerikanere i 1900-tallet
Amerikanere i 2000-tallet
Personer fra Los Angeles
Jumper (film)

Jumper er en amerikansk science fictionfilm fra 2008 instrueret af Doug Liman og løst baseret på romanen af samme navn af Steven Gould fra 1992. Filmen har Hayden Christensen, Jamie Bell, Samuel L. Jackson og Rachel Bilson på rollelisten.

Ekstern henvisning 
 

Amerikanske film fra 2008
Science fiction-film fra USA
Film instrueret af Doug Liman
Matanzas River

Matanzas River er et vandområde i St. Johns County og Flagler County i Florida, USA. I modsætning til hvad navnet antyder, er der ikke tale om en egentlig flod, men om et snævert æstuarium, der ligger i læ fra Atlanterhavet bag Anastasia Island. 

I 1565 kom Pedro Menéndez de Avilés til området. Han havde ordre til at udslette alle protestanter han mødte i "den nye verden", og da han traf på en gruppe på flere hundrede skibbrudne franske huguenotter under ledelse af Jean Ribault, lod han dem alle henrette nær Matanzas Inlet. Derfor fik floden sit navn "Matanzas", som betyder "drab" eller "myrderi" på spansk. Navnet er et af de ældste eksisterende stednavne i USA.  

Matanzas River er omkring 32 km lang og strækker sig fra Matanzas Inlet i St. Augustine i Florida til ca. 13 km syd for Matanzas Inlet ved den sydlige spids af Anastasia Island. Matanzas River er en del af Intracoastal Waterway, der er en vandvej, som løber fra New Jersey til Texas langs USA's østkyst.

Matanzas River var "hovedindgangen" til St. Augustine, USA's ældste by, grundlagt i 1565. I nærheden af byen kaldes vandområdet ofte for Matanzas Harbor. Den sydlige del af "floden", blev opfattet som "bagdør til St. Augustine" uden om byens forsvarsværker, og for at beskytte den spanske koloni mod angrib fra britiske tropper, opførte man Fort Matanzas i 1740. Fortet ligger ca. 22 km syd for selve byen. 

Floden danner grundlag for et stort tidevandsmarskområde. Udvidelsen af byen St. Augustine samt bebyggelse på den nordlige del af Anastasia Island truer floden med forurening. Mange forskellige aktiviteter er derfor iværksat for at beskytte områdets økosystemer, som blandt andet består af saltvandsmarsk, mangrovesumpe, østersbanker, laguner og andre vådområder.

To større broer krydser Matanzas River. "Løvebroen" (Bridge of Lions) og Mickler-O'Connell Bridge, der begge fører fra St. Augustine til Anastasia Island.

Noter 

 

Vandløb i USA
Florida
Kvindelig Læseforening

Kvindelig Læseforening var en dansk forening, der eksisterede i perioden 1872-1962, og som var en af grundpillerne i kvindebevægelsen i Danmark.

Kvindelig Læseforening blev stiftet af Sophie Petersen, som havde den svenske Läsesalong för Damer som sit forbillede. Foreningen havde til formål at lette kvinders adgang til aktuel litteratur, dagblade og magasiner. Da den åbnede, var bogbestanden på 1.007 bøger.

Foreningens første formand var Charlotte Klein fra 1872 til 1874. I 1891 blev Sophie Alberti formand, og under hendes førerskab voksede Kvindelig Læseforenings medlemstal fra ca. 820 i 1891 til omkring 4.600 i 1918-19. I hendes tid fik foreningen opført en stor bygning i Gammel Mønt i København (tegnet af Ulrik Plesner og Aage Langeland-Mathiesen), der blev centrum for afholdelse af foredrag, koncerter og diskussionsmøder med nøgleskikkelser i kvindesagen og andre af tidens kulturpersonligheder fra såvel Danmark som udlandet.

I hendes formandstid voksede også bogbestanden til ca. 74.000 bind med både dansk og udenlandsk litteratur. At der var et behov, viste udlånstallet, der omkring 1900 var større end Det Kgl. Biblioteks og Universitetsbibliotekets tilsammen.

Efterhånden som kvinder fik let adgang til læsestof på lige fod med mændene, var foreningens formål udspillet. Den lukkede i 1962, og bygningen huser i dag Weekendavisens redaktion.

Litteratur 
 Helle Hvenegård-Lassen: Et andet hjem. Kvindelig Læseforenings historie 1872-1962. 2008.

Foreninger fra Danmark
Etableret i 1872
Ophørt i 1962
Kvindebevægelsen
Bygninger, konstruktioner og anlæg i Københavns Kommune
Indre By (København)
Avigdor Lieberman

Avigdor Lieberman () (født 5. juli 1958   i Chișinău, Moldoviske SSR) er en sovjetiskfødt israelsk politiker, der er medlem af Knesset. I perioden 2009-2012 og 2013-2015 var han Israels udenrigsminister, og 2016-2018 var han landets forsvarsminister. Han er desuden stifter og formand for det højreorienterede parti Yisrael Beytenu.

Lieberman emigrerede til Israel som 21-årig i 1978 og gjorde tjeneste i den israelske hær, hvorefter han studerede statskundskab ved Det hebraiske universitet i Jerusalem. I 1999 blev han indvalgt i Knesset og blev allerede i 2001 udnævnt til infrastrukturminister, men gik af i 2002. Han var 2003-2004 transportminister. 

Politisk har Lieberman ofte mødt kritik for sine stærkt kontroversielle synspunkter. Bl.a. ønsker han at fordrive israelere af arabisk herkomst, ligesom han har udtalt, at israelsk-palæstinensiske parlamentsmedlemmer bør dømmes til døden, hvis de har forbindelser til Hamas.

Kilder

Eksterne henvisninger 

Politikere fra Israel
Personer fra Chişinău
Christine Taylor

Christine Taylor-Stiller (født Christine Joan Taylor, 30. juli 1971 i Allentown i Pennsylvania i USA) er en amerikansk skuespillerinde.

Den 13. maj 2000 giftede hun sig med skuespilleren og filminstruktøren Ben Stiller som hun mødte under indspilningen af Heat Vision and Jack. Siden dette har Taylor medvirket sammen med Stiller i flere film som Zoolander og Dodgeball: A True Underdog Story. De har en datter og en søn sammen.

Filmografi 
 Tropic Thunder (2008)
 License to Wed (2007)
 Kabluey (2007)
 Dedication (2007)
 Room 6 (2006)
 The First Year's a Bitch (2004)
 Dodgeball: A True Underdog Story (2004)
 Zoolander (2001)
 Kiss Toledo Goodbye (1999)
 Desperate But Not Serious (1999)
 Overnight Delivery (1998)
 The Wedding Singer (1998)
 Denial (1998)
 Campfire Tales (1997)
 Cat Swallows Parakeet and Speaks! (1996)
 A Very Brady Sequel (1996)
 The Craft (1996)
 The Brady Bunch Movie (1995)
 Breaking Free (1995)
 Night of the Demons 2 (1994)
 Showdown (1993)
 Calendar Girl (1993)

Referencer

Eksterne henvisninger 
 

Skuespillere fra USA
Yisrael Beytenu

Yisrael Beiteinu (hebraisk: ישראל ביתנו, direkte oversat: Israel er vort hjem) er et højreorienteret nationalistisk politisk parti i Israel. Partiet blev grundlagt i 1999 af Avigdor Lieberman, der stadig er dets formand.

Partiets forbillede er Zeev Jabotinsky, der grundlagde den revisionistiske zionisme. Partiet modsætte sig integration af arabere i det israelske samfund og ønsker en tostatsløsning på Israel-Palæstina konflikten, hvor en palæstinensisk stat oprettes, og de overvejende arabiske områder i Israel byttes med jødiske bosættelser på Vestbredden. En stor del af partiets vælgerbase udgøres af sekulære russisktalende jøder med rødder i det tidligere Sovjetunionen samt drusere i Golanhøjderne, der modsætter sig, at området bliver en del af Syrien.

Ved valget til Knesset i april 2019 fik partiet fem mandater, og ved valget i september 2019 får det ifølge foreløbige prognoser ni pladser i parlamentet.

Noter

Eksterne henvisninger 
 Yisrael Beytenus hjemmeside

Etableret i 1999
Politiske partier i Israel
Deutsche Bundesbank

Deutsche Bundesbank er Tysklands centralbank og en af de mest respekterede centralbanker i verden. Idet Tyskland er medlem af EU er centralbanken også medlem af Det Europæiske System af Centralbanker og Den Økonomiske og Monetære Union. Grundet dens styrke og landets størrelse er Bundesbank den mest indflydelsesrige centralbank i Europa, der ikke bare har indflydelse på pengepolitikken og den økonomiske politik i Tyskland, men også i høj grad i EU. Banken har sæde i Frankfurt am Main.

Bundesbank blev etableret i 1957 og efterfulgte Bank deutscher Länder, der introducerede D-Marken 20. juni 1948. D-Marken var landets valuta frem til indførelsen af euro i 2002. Det var den første centralbank i verden, der fik fuld uafhængighed til at styre pengepolitikken – en model, der senere er kaldt Bundesbank-modellen. Den Europæiske Centralbank er modelleret efter Bundesbank og har også sit hovedsæde i Frankfurt. Deutsche Bundesbank var bredt respekteret for sin evne til at styre inflationen i anden halvdel af det 20. århundrede, hvilket gjorde D-Marken til en af de mest stabile valutaer. 

Direktør for Deutsche Bundesbank er siden 2011 Jens Weidmann.

Eksterne henvisninger 

 Deutsche Bundesbanks officielle hjemmeside 

Centralbanker
Tysklands økonomi
Etableret i 1867
Det Europæiske System af Centralbanker

Det Europæiske System af Centralbanker (ECBS) er et organ i Den Europæiske Union, der styrer unionens fælles pengepolitik. Systemet omfatter Den Europæiske Centralbank og alle medlemslandenes centralbanker og blev etableret 1. juni 1998 som den tredje etape af Den Økonomiske og Monetære Union. Både medlemslande, der har indført euro og de, der ikke har, er medlem.

ECBS' vigtigste styringsmål er at bevare en lav inflation i EU, p.t. på maksimalt 2%.

Eksterne henvisninger 
 Det Europæiske System af Centralbankers hjemmeside 

Etableret i 1998
 
EU
Kinas Folkebank

Kinas Folkebank (engelsk: The People's Bank of China, simplificeret kinesisk: 中国人民银行, traditionel kinesisk: 中國人民銀行, pinyin: Zhōngguó Rénmín Yínháng) er Folkerepublikken Kinas centralbank og således den myndighed, der kontrollerer pengepolitikken og regulerer finanssektoren i fastlands-Kina.

Centralbanken blev etableret 1. december 1948 gennem en fusion af tre andre banker. Siden 1949 har den haft sit hovedsæde i Beijing. Det var først i 1983 at det blev besluttet, at banken skulle fungere som centralbank. Centralbankloven i Kina blev dog først vedtaget i 1995. I 2003 blev banken omorganiseret, således at den del af banken, der havde ansvar for at overvåge banker, kapitalforvaltningssselskaber, investeringsselskaber m.v. blev udskilt i Den kinesiske bankreguleringskommission. Centralbankloven blev senere i 2003 revideret. Som følge heraf blev centralbankens ansvar for landets penge- og kreditpolitik styrket med henblik på at sikre en stabil inflation og valutakurs samt bedre sikkerhed omkring de finansielle tjenester i landet. 

Centralbankchefen vælges af Den Nationale Folkekongres. Siden 2008 har Yi Gang været chef for Kinas Folkebank.

Eksterne henvisninger 
 Kinas Folkebanks hjemmeside

Etableret i 1948
Centralbanker
Kinas økonomi
Det Andet Rusland

Det Andet Rusland (russisk: Другая Россия) er en russisk paraplyorganisation og social bevægelse, der blev dannet i 2006 og som samlede oppositionen til Ruslands præsident Vladimir Putin. Den ledes af skakverdensmesteren Garri Kasparov og forfatteren Eduard Limonov. 

Organisationen består af en repræsentanter fra et bredt udsnit af det politiske spektrum, menneskeretsoforkæmpere og privatpersoner. Gruppen inkluderer både ledere af oppositionspartier på venstre- og højrefløjen samt en række liberale, bl.a. tidligere premierminister Mikhail Kasjanov og økonomen Vladimir Ryzjkov. 

Kasparov blev i 2007 udpeget til alliancens præsidentkandidat, men det lykkedes ikke at nå til enighed om at opstille ham.

Eksterne henvisninger 
 Det Andet Rusland 
 Bevægelsens hjemmeside

Etableret i 2006
Ruslands politik
Robert Mundell

Robert Mundell (født 24. oktober 1932 i Kingston, Ontario, død 3. april 2021 i Siena i Italien) var en canadisk økonom, der var professor ved Columbia University, og som i 1999 modtog Nobelprisen i økonomi. Mundell lagde fundamentet for indførelsen af euroen gennem sit pionerarbejde i monetær dynamik, hvilket han fik Nobelprisen for. 

Han blev uddannet fra University of British Columbia og blev ph.d. fra Massachusetts Institute of Technology i 1956. Fra 1974 var han professor i økonomi ved Columbia University.

Eksterne henvisninger 

 Robert Mundells hjemmeside

Økonomer fra Canada
Nobelprismodtagere i økonomi
Nobelprismodtagere fra Canada
Ansatte ved Columbia University
China Central Television

China Central Television eller Chinese Central Television, fork. CCTV, (simplificeret kinesisk: 中国中央电视台, traditionel kinesisk: 中國中央電視臺, pinyin: Zhōngguó Zhōngyāng Diànshìtái) er med sit netværk af 22 kanaler det største tv-selskab i Fastlandskina. Kanalerne kan ses af en milliard mennesker.

Virksomheden, der er statejet og underlagt landets medieministerium (og dermed Kinas kommunistiske parti), blev grundlagt i 1958 og sendte frem til 1978 under navnet Beijing dianshitai (Beijing TV). Siden 1978 har selskabet haft det nuværende navn. Frem til slutningen af 1980'erne sendtes kun en kanal, ligesom man ikke sendte døgnet rundt. Allerede i 1985 var CCTV landets største tv-selskab; en udvikling, som lanceringen af tv-serien Drømmen om det røde værelse skubbede yderligere til. Serien på 36 afsnit blev den første kinesiske tv-serie, der blev solgt til andre lande.

I dag består netværket af 22 kanaler, deriblandt kanaler på engelsk, fransk, spansk, arabisk og russisk, mens en portugisisk planlægges. Disse kanaler distribueres til udlandet via satellit, ligesom en international kinesisk kanal.

CCTV er løbende genstand for kritik grundet selskabets manglende redaktionelle uafhængighed af det kinesiske styre.

Eksterne henvisninger 
 CCTV's hjemmeside
 CCTV's engelsksprogede hjemmeside

Etableret i 1958
Tv-stationer fra Kina
Statsejede virksomheder fra Kina
Bob Hawke

Robert James Lee "Bob" Hawke (født 9. december 1929 i Bordertown, South Australia, død 16. maj 2019) er en australsk politiker og fagforeningsleder, der var landets premierminister fra 11. marts 1983 til 20. december 1991, valgt for Australian Labor Party.

Hawke voksede op i Perth og blev bachelor i jura og økonomi fra University of Western Australia. Senere tog han endnu en bacheloruddannelse fra University of Oxford. Han har desuden en doktorgrad fra Australian National University.

Han var fra 1969 til 1979 leder af Australian Council of Trade Unions. Selv om han havde været medlem af Labor siden 1947, blev han først folkevalgt i 1980, da han blev valgt til Repræsentanternes Hus for Wills, Victoria. Her gjorde han lynkarriere; allerede i 1983 blev han premierminister. Han blev genvalgt i 1984, 1987 og 1990, hvilket gør ham til den længst siddende premierminister fra Labor samt den, der nød størst opbakning blandt vælgerne. Han er Australiens tredjelængst siddende premierminister.

Eksterne henvisninger 

Australiens premierministre
Australiere i 1900-tallet
Australiere i 2000-tallet
Sophie Petersen

Sophie Petersen kan henvise til flere personer:

 Sophie Petersen (kvindesagsforkæmper) (1837-1874) – dansk kvindesagsforkæmper
 Sophie Petersen (geograf) (1885-1965) – dansk geograf

Se også 
 Sofie Pedersen (1895-1974) - dansk politiker og medlem af Folketinget
 Sofie Petersen (født 1955) - grønlandsk præst og biskop
 Sophie Pedersen (1885-1950) - dansk maler